Hüsniyə Məhərrəmova

Hüsniyə İkram qızı Məhərrəmova () — Azərbaycan teleaparıcısı, Avroviziya Mahnı Müsabiqəsinin Azərbaycan şərhçisi və nümayəndə heyətinin rəhbəri.

 Həyatı və fəaliyyəti 
Hüsniyə Məhərrəmova 30 sentyabr 1981-ci ildə Bakıda anadan anadan olmuşdur. 1987–1998-ci illərdə Bakıda yerləşən 255 və 151 saylı orta məktəblərdə təhsil almışdır. O, orta məktəblə paralel musiqi məktəbində fortepiano şöbəsində də oxumuşdur. 1999-cu ildə Azərbaycan Dövlət Mədəniyyət və İncəsənət Universiteti aktyorluq fakültəsinə qəbul olmuş, 2003-cü ildə oranı bitirdikdən sonra Bakı Musiqi Akademiyasının solo oxuma fakültəsinə daxil olaraq ikinci ali təhsilini almışdır. Eyni ildə "Sing Your Song" yarışmasında iştirak etmiş və burada üçüncü yeri tutmuşdur. Eyni zamanda, musiqişünaslıq üzrə magistratura pilləsində təhsilini davam etdirmişdir.

Təhsil aldığı illərdə Hüsniyə Məhərrəmova fəaliyyət istiqamətini dəyişmiş və televiziyaya müraciət etmişdir. 2005-ci ildə İctimai Televiziya açılarkən burada müsabiqədən keçmiş və bir neçə gün sonra ilk efirinə çıxmışdır. 2014-cü ilin may ayınadək o, burada prodüser, musiqili və əyləncəli verilişlər departamentinin direktor müavini və aparıcı işləmişdir.

Hüsniyə Məhərrəmova 2007–2008-ci illərdə TRT Avaz-da çalışmış, 2010–2014-cü illərdə İctimai Televiziyanın musiqili və əyləncəli verilişlər departamentində direktor müavini olmuşdur. 2014–2016-cı illərdə "Euromedia" şirkətinin Bakı şöbəsinin icraçı direktoru olmuşdur. 2019-cu ilin iyul ayında Azərbaycan Dövlət Televizyasının beynəlxalq əlaqələr və protokol departamentinin rəhbəri vəzifəsinə təyin edilmiş, 2020-ci ilin yanvar ayınadək burada çalışmışdır. Hüsniyə Məhərrəmova 2020-ci ildən etibarən özəl sahədə direktor və media direktor vəzifələrində fəaliyyət göstərir.

Hüsniyə Məhərrəmova Avroviziya Mahnı Müsabiqəsində müşahidə şurasının üzvü, 2008-ci ildə Azərbaycanın yarışmada debütü üçün keçirilən yerli seçim mərhələsinin aparıcısı, 2008 Avroviziya Rəqs Müsabiqəsi və 2009 Avroviziya Mahnı Müsabiqəsində xal təqdimatçısı olmuşdur. 2010 Avroviziya Mahnı Müsabiqəsidə şərhçi və reportyor, 2011 Avroviziya Mahnı Müsabiqəsində milli şərhçi, 2012-ci ildə Maltanın müsabiqədə iştiraçı üçün aparılan yerli seçim mərhələsində beynəlxalq münsiflər heyətinin üzvü olmuşdur. Azərbaycanda keçirilən 2012 Avroviziya Mahnı Müsabiqəsində təşkilat komitəsinin üzvü və koordinator, 2012, 2013 və 2014-cü illərdə nümayəndə heyətinin rəhbəri, 2015, 2016 və 2017-ci illərdə prodüser və menecer kimi fəaliyyət göstərmişdir. 2019-cu ildə yenidən Azərbaycan nümayəndə heyətinin rəhbəri seçilmişdir.

 Şəxsi həyatı 
Hüsniyə Məhərrəmova 2008-ci ildə "Coldünya" rok qrupunun üzvü  Samir Cəfərov  ilə ailə qurmuşdur. Biri qız, biri oğlan olmaqla əkiz övladları var.

 Televiziya fəaliyyəti 
Hüsniyə Məhərrəmova 2005–2020-ci ildə bir sıra verilişlərin aparıcısı və prodüseri olmuşdur:
 Tarix Adı Telekanal Rol 2005  Müzik ekspress  İctimai TV  Aparıcı 2006–2010  Qaraj  İctimai TV  Aparıcı, prodüser 2007–2008  Qafqazlardan əsən küləklər  TRT Avaz  Aparıcı 2010  Show N1  İctimai TV  Aparıcı, prodüser 2012  Eurasia Star  İctimai TV  Aparıcı 2013–2014  Fort Boyard  Azad Azərbaycan TV  Prodüser 2014  Böyük səhnə  Azad Azərbaycan TV  Aparıcı, kastinq-menecer, prodüser 2016–2019 V Element  Azad Azərbaycan TV  Aparıcı 2019–2020  1azTV  AzTV  Aparıcı

 İstinadlar 

Kateqoriya:Azərbaycanın televiziya aparıcıları
Kateqoriya:Azərbaycan Dövlət Mədəniyyət və İncəsənət Universitetinin məzunları
Kateqoriya:Bakı Musiqi Akademiyasının məzunları
Kateqoriya:İctimai TV-nin (Azərbaycan) jurnalistləri
Kateqoriya:Azad Azərbaycan TV-nin jurnalistləri